SKRIFTLIG FORESPØRGSEL E-1810/99

af Mihail Papayannakis (GUE/NGL) til Kommissionen

(12. oktober 1999)

Om: Beskyttelse af det fredede område Kiriotissa

Kiriotissa i Veria er af Kulturministeriet og Det Fjerde Inspektorat for Nyere Mindesmærker (FEK 468B, 9.5.1980) blevet erklæret for historisk område på grund af dets enestående byzantinske og postbyzantinske kirker samt de lokale huses traditionelle arkitektur.

Under henvisning til følgende, at der i Kiriotissa er givet tilladelse til at drive forretninger underlagt sundheds- og levnedsmiddelkontrol (barer, klubber, taverner osv.) til trods for, at stedet er blevet betegnet som historisk område, og det lokale arkæologiske råd har forbudt enhver aktivitet, der ikke er forenelig med dets æstetik, at jeg fra indbyggere i Kiriotissa modtager klager over forandringen af dette fredede område karakter (støjforurening, affald, parkering af biler på fortovene samt forretninger, der holder åbent i de tidlige morgentimer), og at ressourcerne til genskabelse af området er blevet stillet til rådighed under den anden fællesskabsstøtteramme,

bedes Kommissionen, der i øvrigt har finansieret projektet, besvare følgende:

1. Har Kommissionen planer om at undersøge, om der er foretaget en ændring af betingelserne i den aftale, på grundlag af hvilken Miljøministeriet har optaget projektet udnævnelse af områderne Barbouta og Kiriotissa til fredede områder under fællesskabsstøtterammen, nærmere betegnet i handlingsprogrammet for miljø, foranstaltning 4.3?

2. Hvordan agter Kommissionen at skride ind over for de ansvarlige græske myndigheder, så der ikke gives nye tilladelser til den slags etablissementer, og de allerede udstedte tilladelser tages op til fornyet overvejelse med henblik på at betegne området som udelukkende beboelsesområde?

3. Hvordan vurderer Kommissionen mulighederne af gennem den tredje fællesskabsstøtteramme at støtte initiativer for fortsat højnelse af dette område, som også omfatter restaurering af de gamle huse?

Svar afgivet på Kommissionens vegne af Michel Barnier

(22. november 1999)

Inden for rammerne af det operationelle miljøprogram under den græske fællesskabsstøtteramme i den nuværende programmeringsperiode 1994-1999 har Kommissionen været med til at finansiere et projekt om beskyttelse og fornyelse af de gamle fredede kvarterer Kyriotissa og Barbouta i byen Veria i Nordgrækenland.

Projektet, der nu er afsluttet, bestod i at forny byområder i tilbagegang, hovedsagelig gennem belægning med brosten og skiferplader, plantning af træer, anlæg af små pladser, gadebelysning og andre lignende bestræbelser. De samlede omkostninger androg omkring 1,2 mio. EUR.

1. Oftest bliver der truffet en aftale mellem de lokale og nationale myndigheder om betingelserne for gennemførelsen af projektet. I dette tilfælde repræsenteredes de nationale myndigheder af miljøministeriet. Kommissionen blander sig ikke i fastlæggelsen af disse betingelser, så længe fællesskabsretten og den nationale ret overholdes. Der er ingen årsagssammenhæng mellem den nævnte aftale og projektets optagelse i det operationelle program.

2. Udstedelse af tilladelser til at drive handelsvirksomhed henhører alene under de nationale myndigheder.

3. Da udkastet til den græske fællesskabsstøtteramme for den næste programmeringsperiode, 2000-2006. først nu er modtaget i Kommissionen, er det for tidligt at udtale sig om, hvilke projekter den vil omfatte.